《鸿门会》
明代·沈愚

天柱崩摧地维裂，日月无光乌兔缺。
撞钟击鼓海扬尘，刺豹捶牛饮生血。
磨牙猰貐争雌雄，横眉炙锦眩重瞳。
芒砀云瑞不改色，座中有客乘飞龙。
舞剑当筵势挥霍，老增有言君不诺。
将军怒发冲危冠，目光射人肝胆落。
倒倾卮酒擘彘肩，呼龙归去龙腾渊。
百二山河付真主，玉斗声中泪如雨。

作者简介：苏州府昆山人，字通理，号倥侗生。沈方子。家有藏书数千卷，博涉百氏，以诗名吴中，与刘溥等称景泰十才子。善行草，晓音律，诗余乐府传播人口。业医授徒以终。有《筼籁集》、《吴歈集》。